recursal/SuperWikiNEXT-32B huggingface dataset:
**אמיבת' מקנולטי** (באנגלית: **Amybeth McNulty**; נולדה ב-7 בנובמבר 2001) היא שחקנית אירית. היא זכתה לפרסום בשל תפקידה בתור אן שרלי בסדרת הדרמה "אן עם הצמות" (2017–2019).

ביוגרפיה
--------

מקנולטי נולדה ב-7 בנובמבר 2001 בעיירה מילפורד (אנ'), מחוז דניגול, אירלנד, בת יחידה לאב אירי ולאם קנדית; היא גם ממוצא סקוטי. בנובמבר 2021, אמה של מקנולטי מתה.

היא למדה בחינוך ביתי. היא הייתה חברה ב"תיאטרון הנוער" של אן גריאנאן בעיירה לטרקני (אנ'), שם למדה משחק ובלט.

### קריירה

אמיבת' החלה בתחום המשחק מגיל צעיר. היא הופיעה במחזות מקומיים בעיר ילדותה.

בשנת 2017 הגיעה פריצתה אל עולם הטלוויזיה כאשר התקבלה לתפקיד הגיבורה הראשית אן שרלי בסדרה "אן עם הצמות" ברשת CBC הקנדית ובשאר העולם בנטפליקס. הסדרה מבוססת על הרומן המפורסם "האסופית" שכתבה לוסי מוד מונטגומרי. צבע שערה הטבעי הוא בלונדיני, והיא צבעה אותו לאדמוני עבור הופעתה בתפקיד אן שרלי.

ב-2022 הופיעה בעונה הרביעית של הסדרה "דברים מוזרים" של נטפליקס בתפקיד ויקי.

### חיים אישיים

בגיל 19 עברה מקנולטי מבית משפחתה ממילפורד (אנ') ללונדון.

ביוני 2020 היא יצאה מהארון כביסקסואלית. מקנולטי היא צמחונית.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2016 | מורגן | מורגן בת העשר |  |
| 2021 | *Black Medicine* | איין |  |
| 2022 | *All My Puny Sorrows* | נורה וון רייזן |  |
| TBA | *Maternal* | צ'ארלי מק'לאוד |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2014 | *Agatha Raisin* | אגתה בצעירותה | פרק: "The Quiche of Death" |
| 2015 | *Clean Break* | ג'ני ריין | 4 פרקים |
| תעלומת ספרטיקל | ספאטניק | 2 פרקים |
| 2017–2019 | אן עם הצמות | אן שרלי | תפקיד ראשי (3 עונות); 27 פרקים |
| 2022 | דברים מוזרים | ויקי | 3 פרקים |

פרסים
-----

| שנה | פרס | קטגוריה | עבור | התוצאה |
| --- | --- | --- | --- | --- |
| 2019 | Canadian Screen Awards | שחקנית ראשית | אן עם הצמות | זכתה |
| 2019 | ACTRA Toronto Awards | שחקנית | זכתה |
| 2020 | Canadian Screen Awards | שחקנית ראשית | הועמדה |

קישורים חיצוניים
----------------

ויקישיתוף מדיה וקבצים בנושא **אמיבת' מקנולטי** בוויקישיתוף
* אמיבת' מקנולטי, ברשת החברתית אקס (טוויטר)
* אמיבת' מקנולטי, ברשת החברתית אינסטגרם

הערות שוליים
------------

1. ↑  "Canadian Screen Awards, CA (2018)". *IMDb*. נבדק ב-2019-03-03.
2. ↑  "Winners: The 17th Annual ACTRA Awards in Toronto | ACTRA Toronto" (באנגלית). אורכב מ-המקור ב-2019-05-28. נבדק ב-2019-03-03.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1222693453
* LCCN: no2019119763
* VIAF: 9333156677171833770000
* WorldCat: lccn-no2019119763

 |
פירוש נוסף ערך זה עוסק ביחידת מידה לזרם חשמלי. אם התכוונתם למשמעות אחרת, ראו אמפר (פירושונים).
קולון לשנייה
מד זרם (אמפר-מטר)
**אמפר** (**Ampere**) היא יחידת המידה הבסיסית לזרם חשמלי, לפי מערכת היחידות הבינלאומית (SI). היא קרויה על שמו של הפיזיקאי אנדרה מרי אמפר.

הממד של האמפר הוא ממד הזרם, וסימונו A.

בעת התחשמלות, זרם חילופין מסדר גודל של כ־60 מיליאמפר או זרם ישר בעוצמה של כ־300 עד 500 מיליאמפר יכולים להביא לפרפור חדרים באדם. משום כך, רגישותו של ממסר פחת במכשירי חשמל ביתיים עומדת על 30 מיליאמפר. בכיסא חשמלי נעשה שימוש בזרם של 8 אמפר על מנת להוציא להורג את הנידון למוות.

הגדרות
------

החל מתאריך 20 במאי 2019 ההגדרה של האמפר במערכת SI והיא "זרם חשמלי של קולון אחד במשך שנייה אחת", כלומר יחידת מטען ליחידת זמן (קולון לשנייה): {\rm {1\ A=1{\tfrac Cs}}}. 
הקולון הוא יחידת מטען ששווה לזו של {\displaystyle {\frac {1}{1.602176634\times 10^{-19}}}} יחידות מטען בסיסיות (מטען האלקטרון בסימן חיובי).

לפני כן ההגדרה המקורית של אמפר הייתה : "גודל של זרם ישר, אשר, אם היה עובר בשני תיילים ישרים, מקבילים ואינסופיים, המרוחקים האחד מהשני מרחק של מטר אחד והנמצאים בתוך ואקום, היה יוצר בין שני התיילים האלה כוח של ‎2×10-7‎ ניוטון [kg·m/s²] לכל מטר של אורך". לפי הגדרה זו בזרם של אמפר אחד עוברים בכל נקודה נתונה במוליך כ- ‎6.242×1018‎ אלקטרונים בשנייה.

היסטורית, האמפר מוגדר באמצעות הכוח המגנטי הפועל על תיילים ובהם זרם, ורק בדיעבד מוגדרת יחידת המטען (הקולון). ביחידות cgs הגישה היא הפוכה, קודם כל הוגדרה יחידת המטען ("היחידה האלקטרוסטטית") ורק אחר כך הוגדרו הקבועים והיחידות האחרים.

ראו גם
------

* אמפרמטר
* יחידות מידה על שם אישים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אמפר** |
| ויקישיתוף תמונות ומדיה בוויקישיתוף: **אמפר** |

* אמפר, באתר אנציקלופדיה בריטניקה (באנגלית)

| מערכת היחידות הבינלאומית |
| --- |
| יחידות בסיסיות | אמפר • מול • מטר • קילוגרם • קלווין • קנדלה • שנייה |
| יחידות משנה | אוהם • בקרל • ג'ול • גריי • הנרי • הרץ • ואט • ובר • וולט • סיוורט • טסלה • לוקס • ניוטון • לומן • סטרדיאן • סימנס • פאראד • פסקל • קולון • קטל • רדיאן |

| חשמל |
| --- |
| מושגי יסוד | מטען • שדה חשמלי • אנרגיה פוטנציאלית חשמלית • פוטנציאל • מתח • כא"מ • זרם • התנגדות ומוליכות • עכבה • הספק • השראות • זרם ישר • זרם חילופין • מעגל חשמלי • תהודה • עכבה אופיינית |  |
| רכיבים בסיסים | מקור מתח • מקור זרם • נגד • קבל • משרן • ממריסטור • שנאי • מפסק • מבדד |
| מכשירי מדידה | מד מתח • מד זרם • מד התנגדות • אלקטרוסקופ • גלוונומטר • מד קיבול • מד השראות • רב מודד • אוסצילוסקופ • מחולל אותות |
| אלקטרוניקה | מוליך למחצה • דיודה • טרנזיסטור • מיתוג • שפופרת ריק • טריודה • דיודה פולטת אור (לד) • מגבר שרת • מסנן תדרים • מעגל משולב • מעגל מודפס • VLSI • מיקרואלקטרוניקה |
| זרם חזק | גנרטור חשמלי • מנוע חשמלי • תחנת כוח • מתקן חשמל דירתי • מערכת חלוקה • רשת חשמל • מערכת תלת-פאזית |
| בטיחות בחשמל | התחשמלות • לוח חשמל • קצר חשמלי • נתיך • הארקה • ממסר פחת • מפסק אוטומטי |
| חוקים פיזיקליים | חוק קולון • חוק גאוס • חוק אוהם • חוקי קירכהוף • חוק שימור המטען החשמלי • חוק פאראדיי |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1143042131

 |
**טייס דאלינגה** (בהולנדית: **Thijs Dallinga**; נולד ב-3 באוגוסט 2000 בחרונינגן שבהולנד) הוא כדורגלן הולנדי המשחק בעמדת החלוץ בקבוצת טולוז מליגת העל הצרפתית ובנבחרת הולנד.

קריירת מועדונים
---------------

דאלינגה גדל במחלקת הנוער של אמן. בשנת 2017 החל לשחק בקבוצה הבוגרת של אמן במסגרת ליגת המשנה ההולנדית, ובסך הכל ערך שמונה הופעות ליגה במדי המועדון, בהן הבקיע שער אחד.

ב-28 ביוני 2018 חתם דאלינגה על חוזה לשלוש שנים בחרונינגן מליגת העל ההולנדית. תחילה שיחק בקבוצת המילואים של המועדון, וב-12 בדצמבר 2020 ערך את הופעת הבכורה שלו בקבוצה הראשונה של המועדון, בניצחון 2-0 על ואלבייק במסגרת המחזור ה-12 בליגה לעונת 2020/2021. בסך הכל ערך שש הופעות ליגה במדי המועדון.

ב-6 במאי 2021 חתם דאלינגה על חוזה לשנתיים באקסלסיור רוטרדם מליגת המשנה ההולנדית. הוא שיחק במועדון במשך עונה אחת, במהלכה ערך 37 הופעות ליגה והבקיע 32 שערים, וסיים כמלך השערים של ליגת המשנה ההולנדית.

ב-1 ביולי 2022 חתם דאלינגה בטולוז מליגת העל הצרפתית. ב-7 באוגוסט ערך את הופעת הבכורה שלו במועדון, בתיקו 1-1 נגד ניס במסגרת המחזור הראשון בליגה לעונת 2022/2023, בו גם הבקיע את שער הבכורה שלו במועדון. בעונתו הראשונה במועדון ערך 36 הופעות ליגה, בהן הבקיע 12 שערים. בעונה זו זכה יחד עם טולוז בגביע הצרפתי, בו הבקיע ששה שערים, כולל צמד בגמר נגד נאנט.

קריירה בינלאומית
----------------

דאלינגה נכלל בסגל נבחרת הולנד עד גיל 21 לטורניר אליפות אירופה עד גיל 21 בשנת 2023, וערך שתי הופעות בטורניר.

ב-21 בנובמבר 2023 ערך את הופעת הבכורה שלו בנבחרת הולנד, בניצחון 6-0 על נבחרת גיברלטר במסגרת מוקדמות יורו 2024.

תארים
-----

טולוז
* הגביע הצרפתי (1): 2022/2023

קישורים חיצוניים
----------------

ויקישיתוף מדיה וקבצים בנושא **טייס דאלינגה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Thijs Dallinga tekent contract voor drie jaar - FC Groningen באתר הרשמי של חרונינגן, 28 ביוני 2018 (בהולנדית)
2. ↑  Dallinga maakt overstap naar Excelsior - FC Groningen באתר הרשמי של חרונינגן, 6 במאי 2021 (בהולנדית)
3. ↑  THIJS DALLINGA, MEILLEUR BUTEUR D'EERSTE DIVISIE, SIGNE AU TÉFÉCÉ באתר הרשמי של טולוז, 1 ביולי 2022 (בצרפתית)
**פרימן ויליאמס הבן** (באנגלית: **.Freeman Williams Jr**;‏ 15 במאי 1956 – 19 באפריל 2022) היה כדורסלן אמריקאי, אשר שיחק באופן פעיל בין השנים 1978–1986. ניצב במקום השני ברשימת הקלעים המובילים בתולדות ליגת המכללות הבכירה, אחרי פיט מרוויץ'. ממוצעיו הכוללים לאורך 6 עונותיו בליגת ה-NBA היו 14.7 נקודות, 1.6 ריבאונדים ו-1.6 אסיסטים למשחק.

קריירת מכללות
-------------

ויליאמס נולד וגדל בלוס אנג'לס שבקליפורניה, ובין השנים 1974–1978 למד באוניברסיטת המדינה של פורטלנד ("פורטלנד סטייט"). לאחר שקלע 16.8 נקודות למשחק בעונתו הראשונה בקבוצת האוניברסיטה, פרץ בשלוש העונות הבאות עם ממוצעים של 30.9, 38.8 ו-35.9 נקודות למשחק, בהתאמה. במהלך עונתו השלישית קלע 71 נקודות במשחק מול אוניברסיטת דרום אורגון, ובעונה העוקבת קלע 81 נקודות במשחק מול מכללת רוקי מאונטן. בסיום עונתו האחרונה בפורטלנד סטייט נבחר לחמישייה השנייה של העונה בליגת המכללות (Second-team All-American). לאורך קריירת המכללות קלע 3,249 נקודות בסך הכול, אשר הציבו אותו במקום השני בתולדות ליגת המכללות הבכירה, אחרי פיט מרוויץ'.

קריירת משחק מקצועית
-------------------

בדראפט ה-NBA‏ 1978 נבחר ויליאמס בבחירה השמינית על ידי בוסטון סלטיקס, ומיד הועבר לסן דייגו קליפרס, לצד קרמיט וושינגטון, סידני ויקס וקווין קונרט, בתמורה לנייט ארצ'יבלד, בילי נייט, מרווין בארנס ושתי בחירות דראפט עתידיות. בעונתו השנייה עם הקליפרס קלע 18.6 נקודות בממוצע למשחק, ובעונה העוקבת הוביל את קלעי הקבוצה עם 19.3 נקודות למשחק. ב-19 בינואר 1980 קלע שיא קריירה ב-NBA של 51 נקודות בהפסד קבוצתו מול פיניקס סאנס.

בינואר 1982, לאחר כ-3 וחצי עונות בסן דייגו, הועבר בטרייד לאטלנטה הוקס תמורת אל ווד וצ'ארלי כריס. עד לסיום אותה עונה קלע 4.8 נקודות למשחק בלבד, כמחליפו מהספסל של דרל גריפית'.

לקראת עונת 1982/1983 הועבר עם ג'ון דרו בטרייד ליוטה ג'אז, בתמורה לרוקי דומיניק וילקינס. בשנים הבאות שיחק לתקופות קצרות גם ב"טמפה ביי ת'רילרס" מליגת ה-CBA ובוושינגטון בולטס, בטרם פרש ממשחק בשנת 1986.

נפטר ב-19 באפריל 2022.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. 1 2  הקלעים המובילים בתולדות ליגת המכללות, באתר sports-reference.com
2. ↑  סטטיסטיקות הקריירה של ויליאמס ב-NBA, באתר basketball-reference.com
3. ↑  סטטיסטיקות המכללות של ויליאמס, באתר sports-reference.com
4. ↑  שחקן השבוע: פרימן ויליאמס, באתר ספורטס אילוסטרייטד, 13 בפברואר 1978
5. ↑  רשימת הנבחרים בדראפט 1978, באתר basketball-reference.com
6. ↑  הסלטיקס והקליפרס מבצעות טרייד של שבעה שחקנים, באתר הניו יורק טיימס, 5 ביולי 1978
7. ↑  סטטיסטיקות המשחק בין הקליפרס לסאנס, באתר basketball-reference.com
8. ↑  ויליאמס נשלח בטרייד לאטלנטה, באתר upi.com,‏ 20 בינואר 1982
9. ↑  וילקינס נשלח בטרייד לאטלנטה, באתר הניו יורק טיימס, 4 בספטמבר 1982
**שרה בדישי** (נולדה ב-1952) היא זמרת ישראלית שהתפרסמה בראשית שנות השבעים.

קורות חייה
----------

בדישי הייתה סולנית "צוות הווי גולני", בו היו חברים בין היתר נורית גלרון, אבי בטלהיים ואריק סיני. ההרכב פורק בתום שתי תוכניות בלבד. בין שיריו בלטו במיוחד השירים "מוצאי שבת" ו"ג'בל רוס" (בעברית: הר דוב). התוכנית יצאה על תקליט משותף עם צוות הווי פיקוד צפון ותפסה צד אחד בו, שכלל שני שירים אלו וכן השירים "זה לא הולך ברגל", "המלאך של גולני", "גו גולני" ו"הלוך וחטוף". שיר נוסף שהיה חלק מהתוכנית, "עשר המכות", לא יצא על בתקליט זה, אלא כתקליט שדרים בודד לרדיו.

בשנת 1973 כתבו אורי ברזילי ויהודה בדיחי את השיר "אגדת שלום שבזי" לפסטיבל הזמר המזרחי "למנצח שיר מזמור". השיר הוצע תחילה לירדנה ארזי, ועבר לבדישי לאחר סירובה. הוא הפך לשיר המזוהה איתה ביותר. השיר לא זכה בפסטיבל אך הושמע רבות ברדיו ובמצעדי הפזמונים, והגיע למקום ה-15 במצעד הפזמונים העברי השנתי באותה שנה.

בשנת 1974 שבה בדישי אל הפסטיבל עם שירם של יורם טהרלב ואביבה אהרון "הביתה לחזור", שזכה לפופולריות.

בשנת 1975 הקליטה את הביצוע המקורי לשירם של יהונתן גפן ומתי כספי "מקום לדאגה", כשכספי מלווה אותה בקולות רקע. היה זה שירה האחרון כזמרת מקצוענית. מעט אחר כך פרשה לחלוטין מעיסוקה כזמרת.

### משפחתה

שרה בדישי היא דודתם של הזמר והגיטריסט כפיר בן ליש, הזמר סער בדישי ושל אחיו, הסטנדאפיסט שאולי בדישי.

קישורים חיצוניים
----------------

* שרה בדישי, באתר שירונט
* שרה בדישי, דף שער בספרייה הלאומית
* שרה בדישי, באתר MOOMA (בארכיון האינטרנט)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313806805171
* ISNI: 0000 0003 6928 7081
* VIAF: 242353006
* WorldCat (עם VIAF): 242353006

 |
**סקאוט** (באנגלית: **Scout**, Solid Controlled Orbital Utility Test) הייתה משפחת משגרים שהייתה בניצול של נאס"א החל מסוף שנות ה-50 ועד לשנת 1994. המשגר כלל 4 שלבים עם מנוע דלק מוצק. השלב הראשון היה מבוסס על טיל פולאריס והשלב השני על טיל Sergeant. השלב שלישי והרביעי היו מבוססים על השלב השלישי של משגר ואנגארד.

היסטוריה
--------

הגרסה הראשונה פותחה על ידי הוועדה הלאומית המייעצת לאווירונאוטיקה (שפעלה לפני הקמת נאס"א) במרכז פיתוח בלנגלי במהלך שנת 1957. השיגור הראשון לטיסה תת-מסלולית בוצע ב-4 באוקטובר 1960. ב-16 בפברואר 1961 בוצע שיגור לחלל עם חללית "אקספלורר 9". השיגורים של נאס"א בוצעו מבסיס חיל האוויר ונדנברג וממתקן הטיסות וולופס. בנוסף לכך בוצעו שיגורים מנמל חלל האיטלקי. צוות שיגור עבר הדרכה מוקדמת במתקני נאס"א. 

רמת אמינות של המשגר הייתה גבוהה מאוד והגיע ל-98% חוזי הצלחה. השיגור האחרון של הטיל ממשפחה זו בוצע בשנת 1994.

בחיל האוויר של ארצות הברית פותחו דגמים נפרדים. דגם RM-90 Blue Scout II בהמשך עבר לשימוש בנאס"א. בוצעו 2 שיגורים מוצלחים לטיסה תת-מסלולית אך שיגור חללית לחלל לא הצליח. לא היו שיגורים נוספים.

| דגם | מס' שגורים | הצלחות | כישלונות | תקופת שיגור |
| --- | --- | --- | --- | --- |
| Blue Scout II | 1 | 0 | 1 | 1961 |
| Scout X-1 | 4 | 1 | 3 | 1960–1961 |
| Scout X-2 | 4 | 1 | 3 | 1962 |
| Scout X-3 | 6 | 5 | 1 | 1962–1964 |
| Scout X-4 | 12 | 11 | 1 | 1963–1966 |
| Scout A | 13 | 12 | 1 | 1965–1973 |
| Scout B | 24 | 23 | 1 | 1965–1976 |
| Scout D | 15 | 15 | 0 | 1972–1983 |
| Scout E | 1 | 1 | 0 | 1974 |
| Scout F | 2 | 1 | 1 | 1975 |
| Scout G | 17 | 17 | 0 | 1979–1994 |

קישורים חיצוניים
----------------

ויקישיתוף מדיה וקבצים בנושא **סקאוט** בוויקישיתוף
* תיאור טכני
**ריצ'רד "דיק" בארנט** (באנגלית: **Richard "Dick" Barnett**; נולד ב-2 באוקטובר 1936) הוא כדורסלן עבר אמריקאי, אשר שיחק בליגת ה-NBA בין השנים 1959–1974. בעונת 1968 השתתף במשחק האולסטאר של ה-NBA, ובעונות 1970 ו-1973 זכה באליפות ה-NBA כשחקן ניו יורק ניקס. לאורך קריירת המשחק העמיד ממוצעים של 15.8 נקודות, 2.9 ריבאונדים ו-2.8 אסיסטים למשחק.

נעורים ומכללות
--------------

בארנט נולד וגדל בעיר גארי שבאינדיאנה. בשנת 1955 הוביל את קבוצת הכדורסל של "תיכון תאודור רוזוולט" עד משחק גמר אליפות התיכונים של אינדיאנה, שבו הפסידה הקבוצה ל"תיכון קריספוס אטקס" שאותה הוביל אוסקר רוברטסון. בין השנים 1955–1959 למד באוניברסיטת המדינה של טנסי, וזכה עם קבוצת הכדורסל שלה ב-3 אליפויות "ליגת המכללות הקטנות" (NAIA) בעונות 1957–1959. ב-4 עונותיו בקבוצה קלע 23.4 נקודות בממוצע למשחק, ועזב אותה כקלע המוביל בתולדותיה עם 3,009 נקודות בסך הכול.

קריירת משחק
-----------

בדראפט ה-NBA ‏1959 נלקח בארנט בבחירה הרביעית, על ידי סירקיוז נשיונלס. בשתי עונותיו בסירקיוז קלע 15.0 נקודות בממוצע למשחק, והעפיל עם קבוצתו לשלב הפלייאוף. בעונת 1961/1962 עבר לקבוצת קליבלנד פייפרס מ"ליגת הכדורסל האמריקאית" (ABL), וזכה עמה באליפות הליגה.

לקראת עונת 1962/1963 חזר ל-NBA, כאשר חתם על חוזה בלוס אנג'לס לייקרס. בסיום אותה עונה הפסיד עם הלייקרס בגמר ה-NBA מול בוסטון סלטיקס (2–4), כמו גם בעונת 1964/1965‏ (1–4). ב-3 עונותיו בקבוצה קלע 16.8 נקודות למשחק.

באוקטובר 1965 הועבר בארנט בטרייד לניו יורק ניקס, בתמורה לבוב בוזר, ונשאר בקבוצה במשך 9 עונות עד פרישתו בשנת 1974. בעונת 1965/1966 קלע שיא קריירה של 23.1 נקודות בממוצע למשחק, ובעונת 1967/1968 השתתף בפעם היחידה בקריירה במשחק האולסטאר.

בעונת 1969/1970 סייע לניו יורק לזכות באליפות ה-NBA הראשונה בתולדותיה, כשהשלים חמישייה פותחת חזקה לצד חברי היכל התהילה לעתיד וולט פרייזר, ביל בראדלי, דייב דבושר וויליס ריד. לאורך אותו הפלייאוף היה בארנט הקלע השני בקבוצתו, עם ממוצע של 16.9 נקודות למשחק, ובסדרת הגמר מול הלייקרס אף שדרג את תפוקתו ל-18.6 נקודות למשחק. בעונת 1972/1973 היה שותף לזכייתה השנייה של הקבוצה באליפות ה-NBA, אך הפעם כשחקן ספסל שולי יחסית. באוקטובר 1973, לאחר 5 משחקים בעונת 1973/1974, נחתך מסגל הקבוצה ופרש ממשחק, בגיל 37. בעת פרישתו ניצב במקום ה-17 ברשימת הקלעים המובילים בתולדות ה-NBA, עם 15,358 נקודות.

לאחר קריירת המשחק
-----------------

לאחר פרישתו ממשחק שימש במשך 3 עונות כעוזר מאמן בניקס, תחת רד הולצמן. לאחר מכן עבר לימודי דוקטורט בהוראה, והיה מרצה לניהול ספורט באוניברסיטת סנט ג'ון בניו יורק.

במרץ 1990 הופרשה גופייתו עם המספר "12" על ידי הניקס. באפריל 2007 הוצג בהיכל התהילה של כדורסל המכללות, יחד עם מאמנו בקבוצת האוניברסיטה ג'ון מקלנדון.

קישורים חיצוניים
----------------

ויקישיתוף מדיה וקבצים בנושא **דיק בארנט** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של בארנט ב-NBA, באתר basketball-reference.com
2. ↑  ביוגרפיה, באתר הרשמי של בארנט
3. ↑  טנסי סטייט מפרישה את גופייתו של בארנט, באתר הקבוצה, 14 בפברואר 2005
4. ↑  רשימת הנבחרים בדראפט 1959, באתר basketball-reference.com
5. ↑  הקלעים המובילים בתולדות ה-NBA, נכון ל-1974, באתר basketball-reference.com
6. 1 2  דיק בארנט, באתר היכל התהילה של כדורסל המכללות
7. ↑  מספרי גופיות שהופרשו על ידי הניקס, באתר הרשמי, 6 באוגוסט 2014
פירוש נוסף ערך זה עוסק ביישוב קהילתי. אם התכוונתם לשכונה בפתח תקווה, ראו הדר גנים-עמישב.

**גַנֵּי הָדָר** הוא יישוב כפרי קהילתי באזור השפלה ליד העיר רחובות המשתייך למועצה אזורית גזר.

היסטוריה
--------

אדמות היישוב גני הדר, 2,000 דונם, נרכשו מערביי נענע בשנת 1927 על ידי קבוצת יהודים מניו יורק ופילדלפיה אשר התאגדו בראשותו של ד״ר מאיר רוזוב, מנתח פה ולסת נודע אשר לימד באוניברסיטת ניו יורק והיה פעיל במוסדות הקהילה היהודית בעיר. בתקופת מלחמת העולם הראשונה היה רוזוב ממקימי חברת ״אחוזת ציון״. בשנת 1926 ביקר לראשונה בארץ ישראל ובחן את האפשרויות להשקיע בה באמצעות יזמות חקלאיות. הוא קשר קשרים עם מנהיגי ההתיישבות העובדת.

הקבוצה שמה לה למטרה לגאול קרקעות בארץ ישראל, לטעת פרדסים ולגור במקום. הקבוצה החקלאית נתנה שם ליישוב העתיד לקום במרכז שטחי הפרדסים של ארבע הקבוצות - הקבוצה החקלאית רוזוביה ("Rosofia Agricultural Group"). שנתיים אחר כך הרחיבו והוסיפו לשם היישוב את גני הדר.

חברי האגודות ״גן הדר א'״, ״גן הדר ב'״, ״פרי הדר״ ו״תל הדר״ (רעים) החליטו לקרוא את נקודת היישוב השכן רמות מאיר על שם נשיאם לאות הוקרה על פעולתו הנאמנה להתיישבות יהודים באדמות הארץ. 

עם רכישת האדמות על ידי קבוצת גן הדר החלו בנטיעות וחפירת בארות מים.

בנובמבר 1930, קבוצה של הנוער העובד והלומד אשר מנתה ארבעים ושניים נערים ונערות, שהייתה באותה העת עם מייסדי גבעת ברנר, עלתה להתיישב בסמיכות מכיוון שחבריה קיבלו עבודה בגני הדר בנטיעות, חפירת בארות ושמירה.

גני הדר הוא היישוב הראשון שהוקם בתחום המועצה האזורית גזר. היישוב מוגדר כיישוב קהילתי כפרי ואדמותיו פרטיות.

השר ישראל גלילי מקיבוץ נען השכן הוביל מהלך במוסדות התכנון לשינוי ייעוד הקרקע של גני הדר מייעוד לבנייה לייעוד חקלאי. אנשי היישוב התארגנו ופנו לבית המשפט הגבוה לצדק, ולאחר עשר שנות התדיינות נפסק שהיישוב ימשיך להתקיים. בעקבות כך, היחסים בין תושבי היישוב לתושבי קיבוץ נען היו מנוכרים במשך מספר שנים. בשנת 1985 אושרה תב"ע גז/1/13 (קדמה לה תב״ע גז/13) אשר הסדירה את אופיו של היישוב ונתנה אור ירוק לתנופת בינוי וחידוש של היישוב במהלך סוף שנות השמונים ובשנות התשעים. 

חלק קטן מתושבי היישוב מתפרנס מחקלאות ורובו ממקצועות חופשיים.

לקריאה נוספת
------------

* **החידה מאחורי הברושים** מאת: עירית עמית כהן - פרק רביעי: "אחוזות מטעים במישור החוף"

קישורים חיצוניים
----------------

ויקישיתוף מדיה וקבצים בנושא **גני הדר** בוויקישיתוף
* גני הדר באתר מועצה אזורית גזר

  

רחוב ביישוב הקהילתי גני הדר

הערות שוליים
------------

1. 1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף אוקטובר 2023 (אומדן), בכל יתר היישובים - לפי טבלה שנתית של למ"ס עבור

סוף 2021.
2. ↑  הנתונים לפי טבלת מדד חברתי כלכלי של למ"ס נכון לשנת 2019
3. ↑  תבע גז/1/13

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  יישובי מועצה אזורית גזר (מחוז המרכז) |
| --- |
| קיבוצים | גזר • חולדה • נען • שעלבים • נצר סרני |
| מושבים | בית עוזיאל • גני יוחנן • יד רמב"ם • יציץ • ישרש • כפר ביל"ו • כפר בן נון • כפר שמואל • מצליח • משמר איילון • סתריה • עזריה • פדיה • פתחיה • רמות מאיר |
| יישובים קהילתיים | בית חשמונאי • גני הדר • כרמי יוסף • משמר דוד • נוף איילון |
| 
מפת יישובי המועצה האזורית
מפה**מפת היישובים של מועצה אזורית גזרבאדום - גני הדרבירוק - מיקום בניין המועצה**
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007588161805171

 |
**כרמל צאיג** (נולדה ב-19 בדצמבר 1993) היא סטנדאפיסטית, קומיקסאית, כותבת ויוצרת תוכן ישראלית.

ביוגרפיה
--------

צאיג נולדה וגדלה בתל אביב-יפו, ולמדה בבית הספר לאמנויות ובתיכון עירוני ד'. אביה הוא איציק צאיג, לשעבר מנכ"ל אסם השקעות. צאיג היא בוגרת אוניברסיטת תל אביב לתואר ראשון בספרות והיסטוריה כללית. כיום היא סטודנטית מחקר לתואר שני בהיסטוריה ופילוסופיה של המדעים והרעיונות.[דרושה הבהרה]

ב-2016 החלה לפרסם בפייסבוק קומיקס פרי עטה תחת השם "במקום להתאשפז" העוסק בחוויות החיים של נערות בעלות הפרעת אישיות גבולית. הקומיקס זכה להצלחה רבה ומונה עשרות אלפי עוקבים בפייסבוק. באותה שנה החלה לעשות סטנד-אפ. ב-2017 החלה להגיש פינה קומית סאטירית בתוכנית "היום שהיה" בערוץ 10, עד לסגירת הערוץ בשלהי 2018. ב-2019 התחילה לכתוב למגזין "בלייזר" כתבות בנושאי מין, מערכות יחסים ושימוש בסמים. אחת הכתבות הבולטות שלה הייתה בנושא סגירת מועדוני החשפניות. כתבה זו זכתה לתגובות רבות ומגוונות.

ב-2022 פרסמה רומן גרפי פרי עטה בשם "תודה אבא" תחת השם הכולל "במקום להתאשפז". באותה שנה החלה להגיש את הפודקאסט "זינוק לאתמול" ביחד עם איתי בן-שמחון בתאגיד השידור הישראלי, והחלה להופיע ברחבי הארץ עם הופעת סטנד-אפ מלאה בשם "מצחיקה אובייקטיבית".

קישורים חיצוניים
----------------

* "במקום להתאשפז", הקומיקס של כרמל צאיג, פייסבוק.
* הדר חזן, "הקומיקס 'תודה אבא' סוגר חשבון עם הסצנה המינית התל אביבית, מנקודת מבט נשית", הארץ.
* מורן שריר, ביקורת על הסטנד-אפ של כרמל צאיג, הארץ.
* שלי קרן, ראיון עם כרמל צאיג לגבי הקומיקס "במקום להתאשפז", ynet.

הערות שוליים
------------

1. ↑  *כרמל צאיג עצובה מסיום המונדיאל ומצדיעה לקבוצה המנצחת: בנים!*, נבדק ב-2023-01-11
2. ↑  צאיג, כרמל (2020-02-26). "סגירת מועדוני החשפנות: טור דעה". *Ynet*. נבדק ב-2023-01-12.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012412358005171

 |
**מעשה שמשון** הוא מחזה מאת הרמח"ל, העוסק בסיפור המקראי של השופט שמשון. המחזה יצא לאור על ידי שמעון גינצבורג.

במחזה מתואר הסיפור המקראי החל מהשלב בו חש שמשון שרוח הגבורה מפעמת בו בין צרעה לאשתאול עד המעמד בו הפיל את המבנה בו נאסר עם אלפי הפלשתים.

המחזה מעוטר בשיבוצים מקראיים רבים.

לקראת סיום המחזה מופיע מונולוג בו מיצר שמשון על הליכתו אחרי החשק:

"אולם רדה אל ירכתי בור, חשק,  
יאכל לעד בדיך בבור־מות,  
על נוך גפרית יזרה סלה.  
יושת חשך סתרך,  
תשב מחשכי ארץ עיפתה,  
תפל קשתך וימינך יחד,  
ושמאלך עם חציה נשברת.  
ארור יהי היום אותך ידעתי, יום כי צבי אשה עיני בחרו.  
יהי נוה תנים ומדבר חרב נחל שורק,  
מקום קמוש וחוח."

בכך מכניס הרמח"ל בפי שמשון את דברי המשנה, מסכת סוטה, פרק א', משנה ט' הרואה את עונשו של שמשון כנובע מכך שנמשך אחרי עיניו, בדרך מידה כנגד מידה:
"שמשון הלך אחר עיניו, לפיכך ניקרו פלשתים את עיניו, שנאמר: "ויאחזוהו פלשתים וינקרו את עיניו"."

בדומה למחזה לישרים תהילה, גם במחזה זה מאניש הרמח"ל מידות ורגשות. כך למשל, שמשון מנהל שיח עם הגבורה ועם החשק.

הדמויות במחזה
-------------

מלבד הדמויות המקראיות של שמשון עצמו, אביו, האשה מתמנה ואביה, פלשתים ושריהם ("סרני פלשתים") ועוד, מומחזות במחזה גם הדמויות חשק וגבורה, ככוחות בהם חש שמשון ומנהל איתם שיחות.

קישורים חיצוניים
----------------

| מיזמי קרן ויקימדיה |
| --- |
| ויקיטקסט טקסט בוויקיטקסט: **מעשה שמשון** |

* רבי משה חיים לוצאטו, "מַעֲשֵׂה שִׁמְשׁוֹן" בפרויקט בן-יהודה
* לוצאטו, רבי משה חיים, **מעשה שמשון**, באתר היברובוקס

הערות שוליים
------------

1. ↑  על פי לשון הפסוק בספר ישעיהו, פרק י"ד, פסוק ט"ו: "אַךְ אֶל שְׁאוֹל תּוּרָד אֶל יַרְכְּתֵי בוֹר".
2. ↑  על פי לשון הפסוק בספר איוב, פרק י"ח, פסוק י"ג: "יֹאכַל בַּדֵּי עוֹרוֹ יֹאכַל בַּדָּיו בְּכוֹר מָוֶת".
3. ↑  על פי לשון הפסוק בספר איוב, פרק י"ח, פסוק ט"ו יְזֹרֶה עַל נָוֵהוּ גָפְרִית
4. ↑  ספר שופטים, פרק ט"ז, פסוק כ"א
**עופר שטרית** (נולד ב-12 ביולי 1970) הוא כדורגלן עבר ישראלי ששיחק בעמדת החלוץ.

קריירה
------

שטרית החל את הקריירה בקבוצת הנוער של הפועל לוד, אך מעברים רבים במהלך הקריירה קנו לו שם של מחליף קבוצות סדרתי. בשנת 1994 פרץ שטרית לתודעה הלאומית כשעבר לשחק במדי מכבי חיפה, לצידם של אייל ברקוביץ' וחיים רביבו. בשנת 1995 זכה עם הקבוצה בגביע המדינה, אך במשך שנתיים ברציפות סיימה הקבוצה במקום השני ולא הצליחה לזכות באליפות. בתקופה בה שיחק במועדון כבש 27 שערי ליגה ובסך הכל 39 שערים בכל המסגרות. בשנת 1996 עבר לשחק במכבי פתח תקווה.

לקראת עונת 1997/1998 הוחתם בהפועל תל אביב על ידי המאמן אלי כהן, והיה שותף לחזרתו של המועדון לצמרת אחרי שנים רבות. בתחילה התקשה שטרית להתאקלם בקבוצה אך במחזור השישי הבקיע לראשונה, צמד בניצחון 2–0 בחוץ על הפועל בית שאן. במחזור התשיעי בישל לגיורגי דרסיליה את שער הניצחון (1–0) בדרבי מול מכבי תל אביב באצטדיון בלומפילד, ובדרבי השני באותה עונה כבש צמד בניצחון 3–0 באצטדיון רמת גן. שטרית סיים את העונה כמלך השערים של הקבוצה עם 17 שערי ליגה ובסך הכל 26 שערים בכל המסגרות, אך לא הצליח לסייע לקבוצה לזכות באליפות, והיא סיימה כסגניתה של האלופה בית"ר ירושלים.

בקיץ 1998 עבר שטרית לבית"ר ירושלים, וזומן לראשונה לסגל נבחרת ישראל, במדיה ערך את הופעת הבכורה שלו ב-10 באוקטובר 1998, במשחק מול נבחרת סן מרינו במסגרת מוקדמות יורו 2000. את שערו היחיד במדי הנבחרת כבש ב-18 בינואר 1999, במשחק מול נבחרת אסטוניה. בסך הכל ערך שטרית 6 הופעות במדי הנבחרת.

בקיץ 1999 פתח שטרית את העונה עם בית"ר ירושלים ואחרי מספר משחקים עבר לשחק במדי האלופה היוצאת, הפועל חיפה, אך באמצע העונה עבר למכבי נתניה, ולאחר מכן שיחק גם בבני יהודה ומ.ס אשדוד, לפני שעבר לשחק בליגות הנמוכות. בעונת 2007/2008 היה שותף למסע המוצלח של בית"ר שמשון תל אביב בגביע המדינה, לאחר שהדיחה את מכבי תל אביב, ונכנעה רק בחצי הגמר להפועל תל אביב. בעונה שלאחר מכן שיחק בהפועל ראשון לציון, ובתום העונה הודיע על פרישה ממשחק פעיל. משחק הפרידה של שטרית היה מול סקציה נס ציונה, בו הוענקה לשטרית מזכרת מטעם המועדון. מספר חודשים לאחר מכן חזר מהפרישה, ושיחק עד קיץ 2010 בקבוצת אורתודוקסים לוד.

מאז הקמת הליגה לכדורגל חופים בישראל בשנת 2007, שיחק שטרית בקבוצות "עירוני" ראשון לציון (2007), עירוני "REMI" ראש העין (2008) ו"ימאהה" תל אביב (2009).

תארים
-----

מכבי חיפה
* גביע המדינה: 1994/1995

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר National Football Teams
גבינת **מרואיי** (בצרפתית: **Maroilles**; הידועה גם בשם **Marolles**) היא גבינה מחלב פרה המיוצרת באזורי פיקארדי ונור-פה דה קאלה בצפון צרפת. שמה נובע מהכפר Maroilles באזור בו היא עדיין מיוצרת.

הגבינה נמכרת בקוביות מלבניות בודדות עם קליפה שטופה כתומה-אדומה לחה וריח חזק. בצורתה בייצור המוני היא כ-13 ס"מ ריבוע ו-6 ס"מ גובה, במשקל של כ-700 גרם. בנוסף, על פי תקנות ה-AOC (כינוי מקור מבוקר) שלה, גבינות הכשירות לסטטוס AOC יכולות להיות גם אחד משלושת הגדלים האחרים:

* **סורבה** – 12–12.5 ס"מ ריבוע, גובה 4 ס"מ, משקל 550 גרם. הבשלה: לפחות 4 שבועות.
* **מיניון** – 11–11.5 ס"מ ריבוע, גובה 3 ס"מ, משקל 350 גרם. הבשלה: לפחות 3 שבועות.
* **קוורט** – 8–8.5 ס"מ ריבוע, גובה 3 ס"מ, משקל 180 גרם. הבשלה: לפחות שבועיים.

היסטוריה
--------

לעיתים קרובות מדווחים כי מרואיי נוצרה לראשונה בשנת 962 על ידי נזיר במנזר מרואיי. הגבינה התפשטה במהירות בכל האזור והייתה אהובה על כמה מלכים צרפתיים, כולל פיליפ השני, לואי התשיעי, שארל השישי ופרנסואה הראשון.

גבינת מרואיי מצרפת

ייצור
-----

את ה"בצק" (החלב המוקרש) מעצבים וממליחים לפני שמוציאים אותו מהתבנית ומניחים באזור ייבוש מאוורר למשך כעשרה ימים שבמהלכם מתפתח עליה ציפוי קל עדין של חיידקים. לאחר מכן מברישים את הגבינה, שוטפים ומעבירים למרתף למשך חמישה שבועות לפחות, אם כי תקופות של עד ארבעה חודשים אינן נדירות. במהלך הזמן הזה, היא מסובבת ומצוחצחת במרווחים קבועים, כדי להסיר את העובש הלבן הטבעי ובכך לאפשר לחיידקים האדומים שלה לשנות את הקליפה מצהוב לאדום.

הגבינה המוגמרת היא לפחות 45% שומן (מהחומר היבש), והיא מיוצרת בצורות מפוסטרת ולא מפוסטרת. מעמד AOC הוענק בשנת 1976 עם מעמד AOP (כינוי מקור מוגן) לאחר 1996. בשנת 2005 יוצרו 2,126 טון, מתוכם כ-6% הגיעו מ-10 יצרני הפרמייה (החקלאים), והיתר מיוצרת על ידי שלושת היצרנים התעשייתיים.

גבינות דומות
------------

מספר גבינות פחות נפוצות מיוצרות בצפון צרפת בשיטות דומות מאוד והן מופיעות לרוב ב"משפחת המרואיי". אלה כוללים את באגט לאונאז (Baguette laonnaise תוצרת לאון), בולט ד'אבסנה (Boulette d'Avesnes מ-Avesnes-sur-Helpe) ועוד רבות נוספות.

קישורים חיצוניים
----------------

ויקישיתוף מדיה וקבצים בנושא **מרואל** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  Masui, Kazuko; Tomoko Yamada (1996). *French Cheeses*. Dorling Kindersley. p. 84. ISBN 0-7513-0896-X.
2. ↑  "AOC Maroilles ou Marolles". INAO. אורכב מ-המקור ב-2015-11-04.
3. ↑  "Le Maroilles". maison-du-lait.com. אורכב מ-המקור ב-2007-04-07.
**ריינג'ר 3** (באנגלית: **Ranger 3**) הייתה משימה ששוגרה על ידי נאס"א ב-26 בינואר 1962 על מנת לחקור את הירח במסגרת תוכנית ריינג'ר. מטרת הגשושית הייתה לשדר תמונות של פני הירח במהלך 10 הדקות שקדמו להתרסקותה על פניו, לשחרר קפסולת סייסמוגרף אל עבר הקרקע, לאסוף מידע על קרינת גמא במהלך מסעה, לבחון פעילות רדאר על פני הקרקע הירחיים ולהמשיך בבחינת רכיבי גשושיות הריינג'ר על מנת לסייע בתכנון חלליות עתידיות לחקר הירח. עקב תקלות מספר החטיאה הגשושית את הירח ב-35,000 ק"מ ונכנסה למסלול סביב השמש.

מבנה הגשושית
------------

ריינג'ר 3 הייתה הראשונה בתוכנית מ"בלוק 2" של גשושיות הריינג'ר. היא הייתה בגובה 3.1 מטרים וכללה קפסולה בקוטר 650 מ"מ שכוסתה בעץ בלזה לריכוך נחיתתה, מנוע לתיקון מסלול, מנוע ראשי שדחפו 22.6 kN ובסיס משושה ברוחב 1.5 מטרים עשוי זהב וכרום. אנטנת צלחת לטווח רחוק חוברה לבסיס. שני לוחות סולאריים דמויי כנפיים באורך 5.2 מטרים מקצה לקצה נפרשו משני צדי הבסיס זמן קצר לאחר השיגור. אלו טענו סוללה חשמלית במשקל 11.5 ק"ג שקיבולתה 1 קילו-ואט-שעה (kW·h). הגשושית נשלטה באמצעות מחשב, מערכת עיקוב ומערכת בקרה שנשלטה מכדור־הארץ. הניווט בוצע באמצעות חיישני ארץ ושמש, גירוסקופים ורקטות קטנות. מערכת הטלמטריה כללה שני משדרים, האנטנה לטווח רחוק ואנטנה נוספת. בקרה תרמית הושגה על ידי צבע לבן, לוחות זהב וכרום ויריעת פלסטיק כסופה.

בין הכלים המדעיים שנשאה הגשושית נכללו:

* מצלמת טלוויזיה אשר הניבה פריים אחד שלם בכל 10 שניות.
* ספקטרומטר קרינת גמא על מוט באורך 1.8 מטרים.
* מד גובה רדארי.
* סייסמוגרף בתוך קפסולה שיועדה לבצע "נחיתה קשה" על הירח.

הסייסמוגרף (שקיבל את השם "טונטו") היה בתוך הקפסולה יחד עם מגבר, משדר, מערכת בקרת מתח, אנטנת "קרוסלה" ו-6 סוללות שיכלו לספק אנרגיה חשמלית למכשירי הקפסולה למשך 30 יום. הקפסולה, ששקלה 42.6 ק"ג, אמורה הייתה להתרסק על הירח במהירות של 130-160 קמ"ש. מטרת המכ"ם הייתה לבחון השתקפויות מפני הירח אך גם ליזום את היפרדות הקפסולה מהחללית ואת הפעלת רקטות הבלימה של הגשושית במהלך התרסקותה.

המשימה
------

המשימה תוכננה לשיגור על־גבי משגר אטלס-אג'ינה B, לבצע תיקון מסלול ולהתרסק על קרקע הירח תוך צילום פניו. בגובה 21.4 ק"מ מפני הירח הייתה הקפסולה משוחררת, ומתרסקת בנפרד על הירח כאשר רצועות עץ בלזה שציפו אותה מרככות את הנחיתה.

ריינג'ר 3 שוגרה ב-26 בינואר 1962, בשעה 20:30 UTC, מנמל החלל קייפ קנוורל שבפלורידה. פקודות שגויות שנמסרו למשגר האטלס-אג'ינה B גרמו לו להכניס את הגשושית למסלול מעבר אל הירח במהירות גבוהה מדי. תיקון מסלול שגוי שבוצע לאחר מכן גרם לגשושית להגיע אל הירח 14 שעות מוקדם מהמתוכנן ויחד עם זאת להחטיאו ב-36,793 ק"מ ב-28 בינואר 1962. תקלה במחשב מנעה ממנה לשדר תמונות של הירח. לאחר שחלפה על פני הירח נכנסה למסלול סביב השמש. למרות הגדרתה ככישלון, היא סיפקה מידע הנדסי שימושי במהלך טיסתה יחד עם מדידות ראשונות של שטפי קרינת גמא במערכת השמש.

קישורים חיצוניים
----------------

ויקישיתוף מדיה וקבצים בנושא **ריינג'ר 3** בוויקישיתוף
* פרופיל המשימה באתר נאס"א (באנגלית)

| תוכנית ריינג'ר |
| --- |
| 

|  |  |
| --- | --- |
| ריינג'ר 1 • ריינג'ר 2 • ריינג'ר 3 • ריינג'ר 4 • ריינג'ר 5 • ריינג'ר 6 • ריינג'ר 7 • ריינג'ר 8 • ריינג'ר 9 |  |

 |
החזית המערבית של הבניין
התיאטרון הערבי-עברי ביפו
**בית הסארייה הישן** ביפו העתיקה הוא מבנה הניצב ברחוב מפרץ שלמה, אשר שימש בעבר כמקום מושבו של המושל העות'מאני בעיר. 

הבניין הוקם בראשית המאה ה-18 בשנת 1724 , על שרידיה של מצודה צלבנית, והוא שימש בתחילה כחאן.
בשנת 1811 קבע מושל יפו, מחמוד אגא א-שאמי, את משרדי הממשל בעיר בבניין וזה שימש גם כבית דואר וכבית מעצר. עוד היו בו באר, מסגד וחמאם. 

החמאם היה פעיל במבנה עד שנות ה50 ולאחר מכן שימש כמועדון החמאם , בבעלות דן בן אמוץ. המבנה חדל מלשמש כבית מעצר בשנות ה-70 של המאה ה-19, ובית הממשל הועבר ממנו ב-1897, כאשר נחנך בית הסראייה החדש בכיכר השעון הסמוכה. חלק מהבניין נרכש על ידי משפחת דמיאני הנוצרית, ובמקום החל פועל בית חרושת לסבון משמן זית. בית החרושת נסגר במלחמת העצמאות והמבנה ננטש. הוא הוכרז כרכוש המדינה וכמבנה לשימור. 

בשנות ה-70 של המאה ה-20 נפתח במקום מוזיאון יפו לעתיקות. המוזיאון שבו ממצאים מהחפירות הארכאולוגיות ביפו, פעל במשך מספר שנים ונסגר, אך האוסף נותר בבניין וניתן לבקר בו על פי תיאום מראש. על המוצגים במקום נמנים מזוזות שער העיר יפו המצרית שעליהן שמו של רעמסס השני, צלמיות, כלי עבודה, מכלי אגירה, כלי בית, מנורות שמן ועוד. חלק מהפריטים יוצרו במקום ואחרים הובאו מערים אחרות לחופי הים התיכון. כן שמורות במוזיאון מצבות מבית העלמין היהודי ביפו. 

בשנת 1998 החל לפעול התיאטרון הערבי-עברי ביפו בחלק אחר של המבנה. 

מאפיין ייחודי של המבנה הוא מושבת העטלפים המתגוררים באחד מאולמותיו, והניתנת לצפייה דרך פתחים מסורגים.

קישורים חיצוניים
----------------

ויקישיתוף מדיה וקבצים בנושא **בית הסראייה הישן** בוויקישיתוף
* המבנה באתר החברה לפיתוח יפו העתיקה
* באתר ArchNet

**יפו העתיקה**  
ניתן ללחוץ על הקישורים לשמות המקומות.| 

(1) מגדלור יפו (2) בית שמעון הבורסקאי (3) כנסיית מאר מיכאל (4) כנסיית פטרוס הקדוש (5) מנזר ניקולאס הקדוש (6) מסגד הים(7) החמאם ובית הסראייה הישן (8) בית מיומנה (9) בית הכנסת לעולי לוב (10) מוזיאון אילנה גור (11) תיאטרון הסימטה (12) כנסיית גאורגיוס הקדוש (13) בית העולים (14) בית הספר טביתא (15) קולג' דה פרר (16) בית הקברות הפרוטסטנטי(17) תחנת המשטרה ביפו (18) מאפיית אבולעפיה (19) בית הסראייה (20) סביל אבו נבוט ב' (21) בנק אנגלו-פלשתינה(22) בית החולים הצרפתי על שם סנט לואי ביפו (23) גבעת אנדרומדה (24) בית מרכז האמנויות, (25) בית המכס בנמל יפו, (26) נא לגעת |
**דגל הודו** הוא דגלה הלאומי של הודו. הוא נקרא "טירנגה" (तिरंगा, טריקולור בהינדית, Tiraṅgā בתעתיק IAST). הוא מורכב משלושה פסים רוחביים ברוחב שווה. זעפרן למעלה, לבן במרכז, וירוק למטה. במרכז הדגל ישנו גלגל ("צ'קרה" - *chakra*) שלו 24 חוטרים.

הצבע זעפרן מסמל אומץ, הלבן מסמל שלום, והירוק - שגשוג. במרכז הדגל מוצג סמל ה"אשוקה צ'קרה" (*Ashoka Chakra*), "גלגל החוק". הגלגל הוא בעל 24 החוטרים שמסמלים את 24 השעות ביממה.[דרוש מקור] הסמל אומץ ב-24 ביולי 1947. בגרסה הקודמת של הדגל היה במרכזו גלגל הצ'רקהה (*charkhā* הוא גלגל טווייה), שסימל את גלגל הטווייה של מהאטמה גנדי.

את הדגל עיצב פינגלי ונקיה (*Pingali Venkayya*) והדגל אומץ רשמית על ידי האספה הלאומית של האיחוד ההודי ב-22 ביולי 1947. ישנה מערכת מפורטת של חוקים בנוגע לשימוש הנכון והצגת הדגל.

היסטוריה
--------

הדגל הוצג לראשונה ב-1921, בהצעה לדגל שחלקו העליון אדום, לייצג את ההינדים, וחלקו התחתון ירוק, לסמל את המוסלמים. באמצעו הוצב גלגל טוויה מסורתי. מהאטמה גנדי הוסיף לדגל קו לבן באמצעו, ששימש כהיכר לגלגל הטוויה וכסימן לשלום בין הלאומיים. 

במהלך העשור הפך הדגל למזוהה עם לאומיות הודית, ובאוגוסט 1931 אימץ הקונגרס הלאומי ההודי את הדגל, כשהוא מחליף את הצבע העליון מאדום לזעפרן.

הדגל שימש לראשונה כדגל מדינה על ידי הודו החופשית, שהתקיימה כמדינת חסות של האימפריה היפנית במלחמת העולם השנייה.

לאחר עצמאות הודו ב-1947 אימצה המדינה את הדגל, אך החליפה את גלגל הטוויה בגלגל 'צ'קרה' (מילולית: גלגל החוק), שנלקח מעמוד האריה של אשוקה, שנבחר לסמל הודו, כמייצג איחוד הראשון של הודו.

עיצוב
-----

על פי חוק, על הדגל להעשות מבד חאדי (אנ'), בד ייחודי העשוי מטווית יד, שנעשה פופלארי על ידי מהאטמה גנדי.

על פי חוק הדגל ההודי (אנ'), נאסר על אזרחים להניף את הדגל מלבד בחגים לאומיים כמו יום העצמאות ויום הרפובליקה. ב-2002 הורה בית המשפט העליון של הודו לשנות את החוק על מנת להתיר את השימוש בו על ידי אזרחים.

ראו גם
------

| עיינו גם בפורטל: |
| --- |
|  | **פורטל דגלים וסמלים** |

* סמל הודו
* המנון הודו

קישורים חיצוניים
----------------

ויקישיתוף מדיה וקבצים בנושא **דגל הודו** בוויקישיתוף
* הודו, באתר דגלי העולם (באנגלית)
* טירנגה - האתר הרשמי
* דגל הודו, באתר אנציקלופדיה בריטניקה (באנגלית)

הערות שוליים
------------

1. 1 2  Flag of India | History, Design, & Meaning | Britannica, www.britannica.com (באנגלית)

| דגלי מדינות אסיה |
| --- |
| מדינות | אוזבקיסטן • אזרבייג'ן • איחוד האמירויות הערביות • אינדונזיה • איראן • אפגניסטן • ארמניה • בהוטן • בחריין • בנגלדש • ברוניי • גאורגיה • הודו • המלדיביים • הפיליפינים • הרפובליקה העממית של סין • וייטנאם • טג'יקיסטן • טורקיה • טורקמניסטן • יפן • ירדן • ישראל • כווית • לאוס • לבנון • מונגוליה • מזרח טימור • מיאנמר • מלזיה • מצרים • נפאל • סוריה • סינגפור • סרי לנקה • עומאן • עיראק • ערב הסעודית • פקיסטן • קוריאה הדרומית • קוריאה הצפונית • קזחסטן • קטר • קירגיזסטן • קמבודיה • קפריסין • רוסיה • תאילנד • תימן |  |
| שטחים תלויים | אבחזיה • אג'ריה • אי חג המולד • איי קוקוס • דרום אוסטיה • הונג קונג • הטריטוריה הבריטית באוקיינוס ההודי • הרפובליקה הסינית • הרשות הפלסטינית • כורדיסטן • מקאו • צפון קפריסין |
| אירופה • אפריקה • אסיה • אוקיאניה • אמריקה הצפונית • אמריקה הדרומית |
**רונלד הנרי "רון" לי** (באנגלית: **Ronald Henry "Ron" Lee**; נולד ב-2 בנובמבר 1952) הוא כדורסלן עבר אמריקאי, אשר שיחק באופן פעיל בין השנים 1976–1986.   
 בעונת 1977/1978 זכה בתואר "מלך החטיפות של ה-NBA", ולאורך 6 עונותיו בליגת ה-NBA ממוצעיו למשחק היו: 7.3 נקודות, 3.8 אסיסטים, 2.7 ריבאונדים ו-1.9 חטיפות.

קריירת מכללות
-------------

לי נולד בבוסטון שבמסצ'וסטס, וגדל בלקסינגטון הסמוכה. בין השנים 1972–1976 שיחק באוניברסיטת אורגון, ושיחק בקבוצת הכדורסל שלה ("אורגון דאקס"), לצדם של גרג באלרד וסטו ג'קסון. בכל 4 עונותיו בליגת המכללות הוביל את קבוצתו הן בנקודות והן באסיסטים, עם ממוצעים כוללים של 18.6 נקודות ו-4.8 אסיסטים למשחק. בסיום עונת 1974/1975 נבחר לחמישייה השנייה של העונה בליגת המכללות (Second-team All-American), ובסיום עונת 1975/1976 זכה בתואר שחקן העונה של מחוז Pac-8.

קריירת משחק
-----------

בדראפט ה-NBA‏ 1976 נבחר לי בבחירה העשירית, על ידי פיניקס סאנס. בעונתו הראשונה בפיניקס קלע 10.2 נקודות בממוצע למשחק, ובסיומה נבחר לחמישיית הרוקיז של העונה. בעונה הבאה קלע 12.2 נקודות למשחק, והוביל את כל שחקני הליגה עם ממוצע של 2.7 חטיפות – מה שהקנה לו את התואר הבלתי-רשמי "מלך החטיפות של ה-NBA".

בינואר 1979, לאחר כשתיים וחצי עונות בפיניקס, הועבר לצד הפורוורד מרטי ביירנס ושתי בחירות דראפט עתידיות לניו אורלינס ג'אז, בתמורה לטראק רובינסון. עד לסיום עונת 1978/1979 קלע 6.7 נקודות בממוצע למשחק, תחת המאמן אלג'ין ביילור.

לקראת עונת 1979/1980 הועבר בטרייד לאטלנטה הוקס בתמורה לשתי בחירות דראפט עתידיות. לאחר 30 משחקים עם ההוקס הועבר בטרייד נוסף לדטרויט פיסטונס, במדיה שיחק עד לסיום עונת 1981/1982. לאורך תקופתו עם הפיסטונס קלע 4.4 נקודות בממוצע למשחק בלבד.

בשנת 1983 שיחק לתקופה קצרה בקבוצת סקאבוליני פזארו האיטלקית, ובעונת 1985/1986 שיחק עבור "אלוויק סטוקהולם" השוודית, בטרם פרש ממשחק. בשנים הבאות המשיך להתגורר בשוודיה עם משפחתו.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של לי ב-NBA, באתר basketball-reference.com
2. ↑  הסטטיסטיקות של לי בליגת המכללות, באתר sports-reference.com
3. ↑  רשימת הנבחרים בדראפט 1976, באתר basketball-reference.com
4. ↑  רובינסון נשלח בטרייד לפיניקס סאנס, באתר הניו יורק טיימס, 13 בינואר 1979
5. ↑  איפה נמצא רון לי?, באתר פיניקס סאנס, 3 במרץ 1998
**מקהלת משרד הפנים הרוסי** או **מקהלת המשטרה הרוסית** הוא שמו הנפוץ של **ההרכב האקדמי לשירה וריקוד של המשמר הלאומי של רוסיה** (ברוסית: *Академический ансамбль песни и пляски национальной гвардии Российской Федерации*), שבעבר היה חלק ממשרד הפנים הרוסי ונקרא "ההרכב האקדמי לשירה וריקוד של כוחות הפנים של משרד הפנים של רוסיה (ברוסית: *Академический ансамбль песни и пляски внутренних войск МВД России*).

היסטוריה
--------

זהו אחד מההרכבים המוזיקליים הגדולים ברוסיה והוקם ביולי 1973 על ידי קולונל בוריס סלמין מחילות הפנים של המשטרה הסובייטית. בשנת 1976 מונה רפאל ורשינין לעמוד בראש המקהלה, הוא הוחלף בשנת 1985 על ידי ויקטור יליסייב, פרופסור הקונסרבטוריון של מוסקבה, שמנצח על המקהלה מאז.

המקהלה זכתה להכרה בינלאומית רבה ובהופעותיה בעולם הציגה את עצמו בתור "ההרכב האקדמי של משרד הפנים הרוסי מקהלת הצבא האדום" (באנגלית: The Red Army Choir MVD Academic Ensemble, או Academical Ensemble IF MIA RF Red Army), דבר שגרם לצופים להתבלבל ולחשוב שמופיעה בפניהם מקהלת הצבא האדום המפורסמת יותר (באנגלית ידוע שמה כ-The Alexandrov Red Army Choir או The Alexandrov Red Army Ensemble). ב-2011 מקהלת הצבא האדום אף פנתה בדרישה למקהלה המשטרתית שלא לבלבל את קהל הצופים בעולם.

בשל פירוק כוחות הפנים של המשטרה הרוסית המקהלה שינתה את שמה בשנת 2016, חדלה להיות מקהלה משטרתית והפכה ל"הרכב האקדמי לשירה וריקוד של המשמר הלאומי של רוסיה" (Академический ансамбль песни и пляски национальной гвардии Российской Федерации).

הרכב המקהלה

קישורים חיצוניים
----------------

ויקישיתוף מדיה וקבצים בנושא **מקהלת משרד הפנים הרוסי** בוויקישיתוף
* אתר האינטרנט הרשמי של מקהלת משרד הפנים הרוסי (ברוסית)

* מקהלת משרד הפנים הרוסי, באתר MusicBrainz (באנגלית)

הערות שוליים
------------

1. ↑  Russian police — Get lucky cover (Daft Punk)
2. ↑  המשטרה הרוסית מציגה: תעמולה הומוסקסואלית אסורה
3. ↑  Публикация в журнале GALA. 29 fevrier 2012
4. ↑  «Скандал вокруг ансамбля МВД»

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2015101436
* MusicBrainz: a7926f28-bb24-418c-b39b-a413464df17b
* VIAF: 57153833151564331284
* WorldCat (עם VIAF): 57153833151564331284

 |
**צ'יפולאטה** (בצרפתית: **Chipolata**) היא סוג של נקניקייה טריה, שנוצרה כנראה בצרפת. נקניקיות בשם זה מופיעות במהדורת 1903 של אוגוסט אסקופייה "המדריך הקולינרי" ( Le guide culinaire).

מאפיינים
--------

צ'יפולאטות מוכנות לרוב כנקניקייה דקה וקצרה יחסית.

צ'יפולאטות עשויות בדרך כלל מבשר חזיר טחון גס מתובל במלח ובפלפל שחור יחד עם עשבי תיבול ותבלינים - על פי המתכון המסוים - כגון מרווה, טימין, פלפלוני שרי או אגוז מוסקט. המילה היא צרפתית וכנראה נובעת מהמילה האיטלקית cipollata, שפירושה בעצם "עשוי עם בצל" ולפי מקורות מסוימים אולי התייחס לתבשיל בצל עם נקניקיות.

תפוצה
-----

צ'יפולאטות נפוצות בבריטניה. לעיתים קרובות הן מופיעות כחלק מארוחת חג המולד עטופות בקותלי חזיר. המאכל garniture à la chipolata מורכב מבצל, נקניקיות צ'יפולאטה, ערמונים, בשר חזיר מומלח, ולפעמים גזר ברוטב דמי גלאס או מדיירה.

Fried cipollate from Switzerland. בשוויץ, ציפולאטות הן נקניקיות קטנות המכילות בשר עגל, חלב וחזיר.
בשוויץ, האיות האיטלקי cipollata (ברבים: cipollate) נפוץ יותר. הנקניקייה מכילה בדרך כלל גם בשר עגל וחלב, בנוסף לבשר חזיר. Cipollate מטוגנות או צלויות ומוגשות לרוב לילדים.

ראו גם
------

* רשימת נקניקיות

הערות שוליים
------------

1. ↑  "Chipolata". *Lexico UK English Dictionary*. Oxford University Press. אורכב מ-המקור ב-2020-01-16.
2. ↑  Gilbert Auguste Escoffier (1903). *Le guide culinaire* (בצרפתית). au bureau de "l'Art culinaire". pp. 377–378. נבדק ב-27 במרץ 2017. `{{cite book}}`:  (עזרה)
3. ↑  Julia Child; Simone Beck (2020). *Mastering the Art of French Cooking, Vol II*. Alfred A. Knopf, Inc. ISBN 978-0394401522. נבדק ב-15 בספטמבר 2022. `{{cite book}}`:  (עזרה)
4. ↑   (אורכב 31.12.2009 בארכיון Wayback Machine); also, *Il cucchiaio d'argento* has a "cipollata" recipe that is essentially a type of omelet.
5. ↑  Auguste Escoffier; Philea Gilbert; Emile Fetu (1921). *Le Guide Culinaire*. Flammarion. נבדק ב-15 בספטמבר 2022. `{{cite book}}`:  (עזרה)
**יצחק שווייגר-דמיאל** (תרנ"ב, 1892 - ח' בשבט תשל"ב, 24 בינואר 1972) היה סופר ומורה עברי. כתב את סיפור הילדים המפורסם שמלת השבת של חנה'לה.

ביוגרפיה
--------

יצחק דמיאל נולד בשם **יצחק שוַוייגֶר**, בראדומישל להוריו נחמה וצבי אריה. קיבל חינוך מסורתי בחדר ובישיבה, וכן לימודים כלליים בגימנסיה באודסה ובאוניברסיטת מוסקבה. לפני עלייתו ארצה עסק בהוראה בוורשה, בצ'נסטוכוב, בגימנסיה של מאיר בלבן בלבוב ובלודז'. בלודז' ערך את העיתון לנוער "צפרירים" עד הגיליון הארבעה עשר.

דמיאל עלה לישראל ב-1920, ובתחילת ימיו בארץ שימש כמורה בין פועלי "גדוד-העבודה" בכביש טבריה-צמח, אחר כך עבד בחברת החשמל.

ממייסדי קבוצת עין חרוד, ואז היה עורך כתב העת מחיינו.

התחתן בשנת 1931 עם חנה (לבית הרשברג). לימים הועלתה ההשערה כי בהשראת שם אשתו העניק דמיאל לגיבורת הסיפור שמלת השבת של חנה'לה את שמה, על שם רעייתו.

ממקימי סמינר המורים על-שם שיין בגבעת השלושה, ומראשי המורים בו.

בין מייסדי ההסתדרות ובין מניחי היסודות לזרם העובדים בחינוך.

דמיאל פרסם מאמרים, הגיגים ועיונים בעיתונות העברית מלפני מלחמת העולם הראשונה ובארץ, בעיקר בעיתונות הפועלים. עיוניו האחרונים עסקו בעמדת הדת בתקופתנו.

בערוב ימיו קיים מצוות באורח מלא, והתפלל בקביעות בבית הכנסת חב"ד ברמת גן.

יצחק דמיאל נפטר בתל אביב ב-24 בינואר 1972.

ספרים
-----

* במחנק, קיוב, 1913
* השפיפון, 1921
* על המפתן, 1927
* אשר ספרתי לילדתי, ח"א 1937 ח"ב 1941
* אני קורא בתורה, 1944
* בית נחמן, 1945
* מפה ומשם, 1946
* ספורי הניסים במקרא והוראתם, 1952
* להליכתנו, 1954
* ישראל ליחדו, 1958
* על הסף (בהוצאת עם עובד), 1960

קישורים חיצוניים
----------------

* כתבי יצחק דמיאל בפרויקט בן-יהודה
* דוד תדהר (עורך), "יצחק דמיאל", באנציקלופדיה לחלוצי הישוב ובוניו, כרך יב (1962), עמ' 4046
* יצחק דמיאל, לקסיקון הספרות העברית החדשה

הערות שוליים
------------

1. ↑  NRG מעריב, באתר www.makorrishon.co.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310197105171
* CiNii: DA11447820
* ISNI: 0000 0000 8159 7128
* LCCN: n94037714
* NDL: 00690016
* VIAF: 79488573
* WorldCat: lccn-n94037714

 |
**לוי רוזמן** (באנגלית: **Levy Rozman**;‏ נולד ב־5 בדצמבר 1995) הוא יוצר תוכן יהודי-אמריקאי. הוא מוכר ברשתות החברתיות בשם "GothamChess". הוא משדר ברשת Twitch ומעלה סרטונים באתר יוטיוב. רוזמן הוא שחמטאי המחזיק בדרגת אמן בינלאומי ורוב התוכן שהוא יוצר קשור לשחמט.

ביוגרפיה
--------

לוי רוזמן נולד בברוקלין, ניו יורק, ב־5 בדצמבר 1995, והתגורר גם בניו יורק וגם בניו ג'רזי. הוא התחיל לשחק שחמט בגיל שש כפעילות לשעות הפנאי והשתתף בתחרות הראשונה שלו בגיל שבע. רוזמן השיג דרגת אמן בינלאומי בשנת 2018. התחתן עם חברתו לוסי בשנת 2021.

### קרירה אינטרנטית

רוזמן משדר ברשת החברתית Twitch ממאי 2018 ומפרסם סרטונים בערוץ יוטיוב בשם "GothamChess". רוזמן משתף פעולה עם אתר chess.com ואף משמש כפרשן של האתר בשידורי תחרויות שחמט מאז 2017.

בעקבות מגפת הקורונה, והפופולריות שצברה התוכנית גמביט המלכה, רוזמן כמו עוד אושיות אינטרנטיות שיוצרים תוכן בשחמט, חווה עלייה בפופולריות של הערוצים שלו והתכנים שהוא מעלה.

ערוץ היוטיוב שלו הגיע למיליון נרשמים ביוני 2021.

נכון לאוגוסט 2023 מספר הרשומים שלו הוא מעל 4 מיליון.

קישורים חיצוניים
----------------

ויקישיתוף מדיה וקבצים בנושא **לוי רוזמן** בוויקישיתוף
* 

* אתר האינטרנט הרשמי של לוי רוזמן (באנגלית)
* לוי רוזמן, ברשת החברתית אקס (טוויטר)

* לוי רוזמן, ברשת החברתית אינסטגרם

* לוי רוזמן, ברשת החברתית טיקטוק

* לוי רוזמן, ברשת החברתית LinkedIn

* לוי רוזמן, סרטונים בערוץ היוטיוב

* לוי רוזמן, ערוץ באתר Twitch.tv

* לוי רוזמן, באתר צ'סגיימס (באנגלית)

* לוי רוזמן, באתר פיד"ה (באנגלית)

הערות שוליים
------------

1. ↑  *GothamChess - Twitch*, נבדק ב-2021-09-08
2. ↑  GothamChess - YouTube, www.youtube.com
3. 1 2  Rozman, Levy, ratings.fide.com
4. ↑  עלייה בפופולריות של מכירות לוחות שחמט וקורסם אינטרנטיים בעקבות הסדרה "גמביט המלכה" מאתר mentalfloss
5. ↑  סרטון יוטיוב בו רוזמן מציין את ההגעה למיליון נרשמים
6. ↑  סרטון יוטיוב בו רוזמן מציין את ההגעה למיליון נרשמים

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לוי רוזמן"**.
אין לבלבל עם אין לבלבל ערך זה עם הערך "שלומציון אלכסנדרה" או "אלכסנדרה החשמונאית".
**אלכסנדרה החשמונאית** (מכונה **השלישית** כדי להבדילה מן האחרות; ? – 31 לפנה"ס?) הייתה השליטה האחרונה מבית חשמונאי. היא הנהיגה מובלעת מורדת קטנה סביב מבצר הורקניה, שעמדה בפני חילות הורדוס קרוב לשש שנים. 

אלכסנדרה הייתה בתו של אריסטובולוס השני, ואחותם של אלכסנדר השני והמלך החשמונאי האחרון ביהודה, מתתיהו אנטיגונוס השני. יוסף בן מתתיהו מזכיר אותה פעמיים בחיבורו "מלחמת היהודים". הוא מספר כי לאחר שאלכסנדר הוצא להורג, לקח תלמי בן מנאיוס (אנ'), שליט כלקיס, את אחיו של אלכסנדר – אנטיגונוס, אלכסנדרה ואחות נוספת, תחת חסותו. הוא שלח את בנו, פיליפיון, לאשקלון, וזה חטף אותם מאמם והביאם אליו. פיליפיון התאהב באלכסנדרה ונשא אותה לאשה, אולם מאוחר יותר הומת בשל כך על ידי אביו, שאחר כך נשא אותה לאשה בעצמו.

יוסף בן מתתיהו מדווח בקיצור רב על התבצרותה של "אחות אנטיגנוס", אך אינו מציין את שמה ולא ברור במי משתי האחיות מדובר. ישראל שצמן מציין כי "שם אחותו של אנטיגונוס אינו ידוע", בעוד קנת אטקינסון סבור כי מדובר באלכסנדרה. היא גייסה את תומכיו של אחיה אנטיגונוס - שהודח על ידי הורדוס, נלקח בשבי, והוצא להורג באנטיוכיה בפקודת מרקוס אנטוניוס - והשתלטה על הורקניה המרוחקת במדבר. קנת אטקינסון העריך כי הדבר אירע ב-37 לפנה"ס, שנת הוצאתו להורג של אנטיגונוס. היא משלה במקום עד סמוך לקרב אקטיום ב-31 לפנה"ס; באותה עת, נדרש הורדוס לשלוח את צבאו לעזרתם של מרקוס אנטוניוס וקלאופטרה נגד אוקטביאנוס, אך נאלץ לצאת להורקניה במקום, כדי לדכא את המורדת. סביר להניח שאלכסנדרה הוצאה להורג לאחר תבוסתה. כרוב מוחלט של ההיסטוריונים, העריך אטקינסון כי היה מדובר באמתלה בלבד מצד הורדוס, כדי לא להשתתף בעימות ולהסתכן בבחירת צד מפסיד. אך הוא כתב שאם הדבר בכל זאת נכון, הרי שאלכסנדרה אולי שינתה את ההיסטוריה, שכן הורדוס היה עשוי להטות את הכף נגד אוקטביאנוס באקטיום.

לא ידוע עליה דבר מלבד פרטים אלה, ויוסף בן מתתיהו לא כתב דבר אודותיה בחיבורו "קדמוניות היהודים". על אף שלמרותה סרה נחלה קטנה בלבד, הייתה אלכסנדרה המנהיגה העצמאית האחרונה מבין החשמונאים.

הערות שוליים
------------

1. ↑  יוסף בן מתתיהו, **תולדות מלחמת היהודים ברומאים**, ספר ראשון, פרק 9, פסקה ב, סעיפים 185–186. יוסף לא מציין במפורש את מי נשא פיליפיון לאשה, אלא רק שהתאהב ב"אחת משתי האחיות" (תרגום אולמן, עמ' 121–122). ישראל שצמן מציין בהערה (עמ' 122) כי "הטקסט אינו ברור, אבל הכוונה לאלכסנדרה".
2. ↑  יוסף בן מתתיהו, **תולדות מלחמת היהודים ברומאים**, ספר ראשון, פרק 19, פסקה א, סעיף 364.
3. ↑  תרגום אולמן, עמ' 154, הערה לסעיף 364.
4. ↑  "Kenneth Atkinson, The Hasmoneans and Their Neighbors, p. 154: "This woman, named **Alexandra (III)**, is to be distinguished from the daughter of Hyrcanus, Alexandra (II). See further Günther 2012; Kokkinos 1998: 114–15
5. ↑  Kenneth Atkinson, The Hasmoneans and Their Neighbors: New Historical Reconstructions from the Dead Sea Scrolls and Classical Sources. Bloomsbury, 2018. עמ' 154.